**ŠTIPENDIJNÝ PORIADOK**

**Filozofickej fakulty Univerzity Mateja Bela v Banskej Bystrici**

Banská Bystrica 15.3.2022

Č. sp.: FF35/2022/103-SD

Č. z.: FF/351/2022

Akademický senát Filozofickej fakulty Univerzity Mateja Bela v Banskej Bystrici  v súlade so zákonom č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej zákon o vysokých školách), v súlade s vyhláškou Ministerstva školstva, vedy, výskumu a športu Slovenskej republiky č. 227/2012 Z. z., ktorou sa mení a dopĺňa vyhláška Ministerstva školstva Slovenskej republiky č. 102/2006 Z. z. o priznávaní sociálneho štipendia študentom vysokých škôl v znení neskorších predpisov, a v súlade so Štipendijným poriadkom Univerzity Mateja Bela v Banskej Bystrici schvaľuje Štipendijný poriadok Filozofickej fakulty Univerzity Mateja Bela v Banskej Bystrici ako jej vnútorný predpis.

**Časť I.**

**Článok 1**

## Úvodné ustanovenia

1. Štipendijný poriadok Filozofickej fakulty Univerzity Mateja Bela v Banskej Bystrici (ďalej štipendijný poriadok) upravuje poskytovanie štipendií študentom dennej a externej formy štúdia Filozofickej fakulty Univerzity Mateja Bela v Banskej Bystrici (ďalej FF UMB) v prvom, druhom a treťom stupni štúdia.
2. Ustanovenia štipendijného poriadku, ktoré nie sú formulované v rodovo vyváženom jazyku, sa vzťahujú na všetky pohlavia.
3. Štipendiá podľa tohto poriadku sa vyplácajú z prostriedkov poskytnutých na tento účel zo štátneho rozpočtu a z vlastných zdrojov prostredníctvom štipendijného fondu.
4. Štipendiá sú priamou formou sociálnej podpory študentov (§ 94 ods. 2 zákona o vysokých školách).

**Článok 2**

**Druhy štipendií**

UMB poskytuje študentom a študentkám:

1. štipendiá z prostriedkov štátneho rozpočtu:
2. sociálne štipendium,
3. tehotenské štipendium,
4. motivačné štipendium;
5. štipendiá z vlastných zdrojov;
6. doktorandské štipendium.

**Časť II.**

**Článok 3**

**Štipendiá z prostriedkov štátneho rozpočtu**

Hlavným zdrojom financovania poskytovaných štipendií podľa § 96, § 96a a § 96b zákona o vysokých školách je časť dotácie na sociálnu podporu študentov (§ 89 ods. 7 zákona o vysokých školách) určená na sociálne štipendiá, tehotenské štipendiá a motivačné štipendiá.

**Článok 4**

**Sociálne štipendium**

1. Študentom študijných programov prvých dvoch stupňov štúdia (bakalárskych a magisterských študijných programov) v dennej forme štúdia, ktorí majú trvalý pobyt v Slovenskej republike alebo ktorým bola poskytnutá doplnková ochrana, sa na základe splnenia ustanovených podmienok priznáva sociálne štipendium. Sociálne štipendium prispieva na úhradu nákladov spojených so štúdiom. Na sociálne štipendium má študent právny nárok (§ 96 ods. 1 zákona o vysokých školách).
2. Sociálne štipendium možno poskytnúť študentovi, ak spĺňa kritériá na jeho priznanie, na základe žiadosti, ktorú môže podať kedykoľvek počas akademického roka.
3. Priznávanie sociálnych štipendií študentom UMB upravuje samostatný interný predpis UMB.

**Článok 5**

**Tehotenské štipendium**

1. Tehotnej študentke, ktorá má trvalý pobyt v Slovenskej republike a nemá nárok na výplatu tehotenského zo Sociálnej poisťovne, sa v období od začiatku 27. týždňa pred očakávaným dňom pôrodu určeným lekárom priznáva tehotenské štipendium, najmä na účel pokrytia zvýšených výdavkov spojených so zdravotným stavom študentky, špeciálnymi materiálnymi potrebami a s prípravou na narodenie dieťaťa. Na tehotenské štipendium má študentka právny nárok (§ 96b ods. 1 zákona o vysokých školách).
2. Tehotenské štipendium sa priznáva na základe písomnej žiadosti študentky, ktorej prílohou je lekárske potvrdenie o tom, že začal 27. týždeň pred očakávaným dňom pôrodu určeným lekárom.
3. Priznávanie tehotenských štipendií študentkám UMB upravuje samostatný interný predpis UMB.

**Článok 6**

**Motivačné štipendium**

1. FF UMB môže v zmysle § 96a zákona o vysokých školách priznať študentom z prostriedkov štátneho rozpočtu motivačné štipendium:
2. v študijných odboroch určovaných v metodike rozpisu dotácií zo štátneho rozpočtu verejným vysokým školám na príslušný rok (ďalej metodika) podľa § 89 ods. 8 na základe analýz a prognóz vývoja trhu práce, so zohľadnením študijných výsledkov z predchádzajúceho štúdia; ak ide o študenta študijného programu prvého stupňa v prvom roku štúdia, zohľadnia sa študijné výsledky z posledného roku štúdia na strednej škole;
3. za vynikajúce plnenie študijných povinností, dosiahnutie vynikajúceho výsledku v oblasti štúdia, výskumu, vývoja, umeleckej alebo športovej činnosti.
4. Motivačné štipendium **podľa ods. 1 písm. a)** sa priznáva **najviac 50 %** študentov určeného študijného odboru UMB. Motivačné štipendium **podľa ods. 1 písm. b)** sa priznáva **najviac 10 %** študentov FF UMB.
5. Motivačné štipendium sa priznáva študentom prvého a druhého stupňa štúdia v dennej forme štúdia.
6. Motivačné štipendium **podľa ods. 1 písm. b) za vynikajúce plnenie študijných povinností** v predchádzajúcom akademickom roku (tzv. **prospechové štipendium**) sa priznáva študentovi v druhom roku alebo v ďalšom roku príslušného stupňa štúdia, ak úspešne absolvoval všetky predmety, ktoré si zapísal v posudzovanom akademickom roku, t. j. nebolo mu udelené hodnotenie FX. Prospechové štipendium sa nepriznáva študentovi prvého roku bakalárskeho štúdia a ani prvého roku magisterského štúdia.
7. Vynikajúce plnenie študijných povinností sa posudzuje na základe váženého študijného priemeru (ďalej VŠP). Podkladom na získanie hodnôt VŠP je výhradne program akademického informačného systému AiS2. V prípade rovnakého VŠP sa poradie určuje podľa ďalších kritérií:

a) študijný priemer;

b) väčší počet získaných kreditov.

1. Výška motivačného štipendia a počet študentov, ktorým sa prizná motivačné štipendium za vynikajúce plnenie študijných povinností, sa každoročne určí podľa výšky dotácie zo štátneho rozpočtu na motivačné štipendiá a podľa metodiky rozpisu dotácií.
2. Motivačné štipendium **podľa ods. 1 písm. b) za dosiahnutie vynikajúceho výsledku** **v oblasti štúdia, výskumu, vývoja, umeleckej alebo športovej činnosti** (tzv. **mimoriadne štipendium**) sa priznáva v akademickom roku, v ktorom nastala skutočnosť, za ktorú sa priznáva, alebo najneskôr do konca kalendárneho roka, v ktorom sa príslušný akademický rok končí. Štipendium možno priznať za ten istý výsledok v danej činnosti alebo v súťaži len raz.
3. Motivačné štipendium za dosiahnutie vynikajúceho výsledku v oblasti štúdia, výskumu, vývoja, umeleckej alebo športovej činnosti sa obvykle priznáva za vynikajúci výsledok a úspešnú reprezentáciu FF UMB, UMB alebo Slovenskej republiky vo vedeckovýskumnej činnosti, v umeleckých, športových alebo vedomostných súťažiach celoslovenského alebo medzinárodného významu. V prípade rovnakého umiestnenia na posudzovaných súťažiach sa poradie určuje podľa ďalších kritérií:

a) individuálny výsledok;

b) kolektívny výsledok;

c) ďalšie významné výsledky.

1. Návrhy na udelenie motivačného štipendia za dosiahnutie vynikajúceho výsledku v oblasti štúdia, výskumu, vývoja, umeleckej alebo športovej činnosti predkladajú vedúci katedier predsedovi štipendijnej komisie FF UMB pri zohľadnení týchto kritérií:
2. dosiahnutie vynikajúceho výsledku v oblasti výskumu, napr. vynikajúce umiestnenie v celoslovenskej a medzinárodnej súťaži študentskej vedeckej činnosti, účasť na medzinárodných vedeckých podujatiach, participácia v grantových schémach a projektoch, publikovanie príspevkov v odborných alebo vedeckých časopisoch;
3. dosiahnutie vynikajúceho výsledku v športovej a umeleckej činnosti a úspešná reprezentácia FF UMB, UMB alebo Slovenskej republiky na celoslovenskej a medzinárodnej úrovni;
4. dosiahnutie excelentného výsledku v oblasti štúdia;
5. vedeckovýskumná činnosť študentskej pomocnej vedeckej sily;
6. mimoriadny čin etického charakteru.
7. Štipendijná komisia FF UMB posúdi návrhy katedier a predloží grémiu dekana návrh na priznanie motivačných štipendií študentom FF UMB.
8. Priznávanie motivačných štipendií za vedeckovýskumnú činnosť študentskej pomocnej vedeckej sily upravuje samostatný interný predpis FF UMB.
9. Motivačné štipendium sa priznáva aj študentovi, ktorý nemá trvalý pobyt v Slovenskej republike, ak splnil určené podmienky.
10. Motivačné štipendium sa nepriznáva študentovi, ktorý v posudzovanom období prekročil štandardnú dĺžku štúdia.
11. Motivačné štipendium sa nepriznáva študentovi, ktorý mal v posudzovanom období prerušené štúdium. Motivačné štipendium sa neprizná ani osobe, ktorá má v čase priznávania a vyplácania motivačného štipendia prerušené štúdium, aj napriek tomu, že v posudzovanom období spĺňala kritériá na získanie motivačného štipendia.
12. Motivačné štipendium sa nepriznáva študentovi, ktorému podľa Disciplinárneho poriadku UMB pre študentov bolo v posudzovanom období právoplatne uložené disciplinárne opatrenie za disciplinárny priestupok, ani študentovi, ktorému bolo právoplatne uložené disciplinárne opatrenie v čase priznávania a vyplácania motivačného štipendia.
13. Motivačné štipendium sa priznáva bez toho, aby oň študent žiadal. Študentovi, ktorému sa prizná motivačné štipendium, vydá dekan FF UMB osobitné rozhodnutie s odôvodnením priznania štipendia.
14. Na rozhodovanie o priznaní motivačného štipendia sa nevzťahujú všeobecné predpisy o správnom konaní.
15. FF UMB je povinná zverejniť vo formáte ID študenta zoznam študentov, ktorým sa štipendium v príslušnom akademickom roku priznalo.
16. Motivačné štipendium sa poskytuje bezhotovostným prevodom na bankový účet študenta.
17. Rozdelenie dotácie priznanej Ministerstvom školstva, vedy, výskumu a športu SR na motivačné štipendiá je súčasťou rozpočtu UMB a je zahrnuté do kritérií delenia rozpočtu.

**Časť III.**

**Článok 7**

**Štipendium zo Štipendijného fondu UMB**

1. Štipendium zo Štipendijného fondu UMB priznáva študentom UMB rektor UMB na základe stanoviska komisie Štipendijného fondu UMB. Komisia prerokúva doručené žiadosti z fakúlt UMB o priznanie mimoriadneho štipendia:
2. ako sociálnej podpory, ktoré možno priznať jednorazovo alebo opakovane študentom a absolventom univerzity, u ktorých od riadneho skončenia štúdia neuplynulo viac ako 90 dní;
3. v prípade udalosti s vážnymi zdravotnými následkami pre študenta;
4. v prípade obzvlášť nepriaznivej sociálnej situácie študenta;
5. pre študentov so zdravotným znevýhodnením;
6. za aktivity študenta hodné osobitného zreteľa.
7. Návrhy vedúcich katedier na priznanie mimoriadneho štipendia zo Štipendijného fondu UMB študentom FF UMB predkladá prodekan pre pedagogickú činnosť Komisii Štipendijného fondu UMB po prerokovaní v grémiu dekana.
8. Mimoriadne štipendium zo Štipendijného fondu UMB môže rektor priznať študentom UMB aj individuálne, a to:
9. ako sociálnu podporu;
10. ako ocenenie študentov za reprezentáciu UMB a šírenie dobrého mena univerzity v športových a kultúrnych aktivitách na podujatiach v SR aj v zahraničí;
11. na podporu tvorivej činnosti študenta;
12. na podporu študenta v doktorandskom štúdiu;
13. na podporu mobility študenta;
14. na podporu štúdia zahraničného študenta;
15. na podporu systémových zámerov prospešných pre všetkých študentov univerzity;
16. udelením Ceny rektora UMB ako najvyššieho ocenenia mimoriadnych úspechov a snáh študenta.

**Článok 8**

**Štipendium v dennej forme doktorandského štúdia**

1. UMB poskytuje doktorandské štipendium v zmysle § 54 ods. 18 zákona o vysokých  
   školách.
2. Študent doktorandského študijného programu v dennej forme štúdia má počas trvania štandardnej dĺžky štúdia nárok na štipendium, ak už nezískal vysokoškolské vzdelanie tretieho stupňa:
3. do vykonania dizertačnej skúšky najmenej vo výške 6. platovej triedy a prvého platového stupňa osobitnej stupnice platových taríf učiteľov vysokých škôl a výskumných a vývojových zamestnancov podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov;
4. po vykonaní dizertačnej skúšky najmenej vo výške 7. platovej triedy a prvého platového stupňa osobitnej stupnice platových taríf učiteľov vysokých škôl a výskumných a vývojových zamestnancov podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.
5. Doktorandské štipendiá financuje FF UMB z dotačných prostriedkov na daný rok a z vlastných zdrojov fakulty.
6. Štipendium sa poskytuje študentom počas celého akademického roka. Počas prerušenia doktorandského štúdia a po uplynutí štandardnej dĺžky štúdia sa doktorandovi v dennej forme štúdia štipendium neposkytuje.

**Časť IV.**

**Článok 9**

**Záverečné ustanovenia**

1. Ak študent na účely vyplatenia štipendia uvedie nepravdivé alebo neúplné údaje, alebo neoznámi zmenu skutočností, ktoré sú rozhodujúce pre priznanie štipendia, je povinný neoprávnene prijatú sumu bezodkladne vrátiť.
2. Štipendijný poriadok nadobúda platnosť a účinnosť dňom schválenia Akademickým senátom FF UMB. Štipendijný poriadok Filozofickej fakulty Univerzity Mateja Bela v Banskej Bystrici bol schválený Akademickým senátom FF UMB dňa 15. 3. 2022.
3. Nadobudnutím platnosti a účinnosti sa ruší Štipendijný poriadok FHV UMB schválený v Akademickom senáte FHV UMB dňa 11. septembra 2013.

doc. PhDr. Michal Šmigeľ, PhD. doc. Mgr. Martin Schmidt, PhD.

predseda AS FF UMB dekan FF UMB